На основу члана 14. 32. и 93. Закона о локалној самоуправи (Службени гласник Општине Житиште број 129/2007 и 47/201) и члана 10. и члана 42. Статута Општине Житиште – пречишћен текст (Службени лист Општине Житиште број 10/2019) Скупштина Општине Житиште донела је на седници одржаној дана 15. новембра 2021.

**О Д Л У К У**

**О ЈАВНИМ ПРИЗНАЊИМА ОПШТИНЕ ЖИТИШТЕ**

**I ОПШТЕ ОДРЕДБЕ**

**Члан 1.**

 Овом одлуком дефинишу се јавна признања Општине Житиште и утврђују услови и поступак њихове доделе и уручења.

**Члан 2.**

 Јавна признања Општине Житиште су:

* „Почасни грађанин општине Житиште “
* „Повеља захвалности Општине Житиште“
* „Повеља Скупштине Општине Житиште “
* „Захвалница Скупштине Општине Житште “

**Члан 3.**

 Јавна признања Општине Житиште „Почасни грађанин општине Житиште“, „Повеља Скупштине Општине Житиште “ и „Захвалница Скупштине Општине Житиште “ додељују се на Дан Општине Житиште 12. децембра док се јавно признање ,,Повеља захвалности Општине Житиште“ може, осим на Дан Општине, може доделити и током године.

**Члан 4.**

 Јавна признања могу се доделити физичким лицима (појединачна) и правним лицима (колективна).

**Члан 5.**

Одлуку о додели јавних признања „Повеља Скупштине Општине Житиште“ и „Захвалница Скупштине Општине Житиште “ доноси Комисија за доделу награда и признања.

Одлуку о додели признања **„**Почасни грађанин општине Житиште“ доноси Скупштине Општине Житиште на предлог Комисије за доделу награда и признања.

 Одлуку о додели јавног признања „Повеља захвалности Општине Житиште“ доноси Председник општине Житиште уз претходно прибављено мишљење Комисије за доделу награда и признања.

  **„ПОЧАСНИ ГРАЂАНИН ОПШТИНЕ ЖИТИШТЕ“**

**Члан 6.**

 „Почасни грађанин општине Житиште“ може се доделити грађанину Републике Србије, страном држављанину, државнику и функционеру међународне организације и удружења, који својим радом, научним, уметничким, политичким, хуманитарним и другим облицима деловања, трајно допринесе развоју и угледу општине, остваривању и развоју демократских односа у Републици Србији, унапређењу међународне сарадње, очувању мира и напретку човечанства.

 Одлуку о додели признања **„**Почасни грађанин општине Житиште“ доноси Скупштина Општине Житиште на предлог Комисије за доделу награда и признања, уз претходну сагласност министарства надлежног за послове локалне самоуправе.

Предлози комисији за доделу признања „Почасни грађанин општине Житиште“ упућују се по годишњем јавном позиву – конкурсу , али могу бити достављени и током целе године .

 О доношењу одлуке из става 1. овог члана, Скупштина одлучује већином гласова од укупног броја одборника.

 Одлука о додели признања израђује се у облику повеље и уручује на свечаности поводом обележавања Дана Општине Житиште.

 Изузетно од става 4. овог члана, страном држављанину повеља може бити уручена и у току године, приликом његовог боравка у Житишту .

„**ПОВЕЉА СКУПШТИНЕ ОПШТИНЕ ЖИТИШТЕ** “

**Члан 7.**

 Јавно признање „Повеља Скупштине Општине Житиште“ може се доделити физичком и правном лицу за изузетне дугогодишње резултате и допринос у развоју и унапређењу привреде, приватног предузетништва, друштвених делатности, одбране и заштите, безбедности грађана, науке, културе, спорта као и другим областима од значаја за општину Житиште .

 Јавно признање ,,Повеља Скупштине Општине Житиште„ додељује се сваке године.

 Сваке године може се доделити до 5 јавних признања „Повеља Скупштине Општине Житиште“.

 Један добитник може ово признање остварити само једном у 10 година.

**,,ЗАХВАЛНИЦА СКУПШТИНЕ ОПШТИНЕ ЖИТИШТЕ “**

**Члан 8.**

 ,,Захвалница Скупштине Општине Житиште**“** може се доделити физичком и правном лицу за изузетне дугогодишње или једногодишње резултате и допринос у развоју и унапређењу привреде, приватног предузетништва, друштвених делатности, одбране и заштите, безбедности грађана, науке, културе, спорта као и другим областима од значаја за општину Житиште

 Јавно признање „Захвалница Скупштине Општине Житиште“ додељује се сваке године.

 Сваке године може се доделити до 10 јавних признања ,, Захвалница Скупштине Општине Житиште“, а један добитник може остварити ово признање више пута, при чему размак између додела јавног признања мора бити најмање 4 године.

**„ПОВЕЉА ЗАХВАЛНОСТИ ОПШТИНЕ ЖИТИШТЕ“**

**Члан 9.**

 „Повеља захвалности Општине Житиште“ може се доделити физичким и правним лицима за плодотворну сарадњу и допринос афирмацији општине Житиште током читаве године.

Време уручења „Повеље захвалности Општине Житиште“ одређује Председник Општине .

„Повељу захвалности Општине Житиште“ уручује Председник Општине или лице које овласти Председник .

**Члан 10.**

 Уз јавна признања дефинисана чланом 2. ове Одлуке може се доделити и новчани део средстава у складу са Одлуком о буџету Општине Житиште и/или поклон који симоболизује историјске, традиционалне, културне, туристичке и друге специфичности општине Житиште.

**УСЛОВИ ЗА ДОДЕЛУ ЈАВНИХ ПРИЗНАЊА**

**Члан 11.**

 Услови за доделу јавних признања јесу:

1. У области привреде и приватног предузетништва за појединачна и колективна јавна признања:

- перманентан натпросечан тренд раста производње и услуга;

- увођење нове технологије;

-модернизација процеса производње;

-израда и успешна реализација развојних пројеката;

-привлачење страних инвестиција;

-организовано деловање на образовању и усавршавању радника;

-организовано деловање на запошљавању нових радника;

-изузетан допринос у организацији и унапређењу привредне и пољопривредне производње;

-освојена признања и награде на сајмовима, такмичењима, конгресима и другим организацијама такмичења у земљи и иностранству.

- остварени изузетни резултати рада, по нормативима правних лица.

2. У области друштвених делатности за појединачна и колективна јавна признања:

-изузетни резултати у области културе;

-изузетни резултати на плану информисања;

-изузетни резултати у области физичке културе;

-изузетни резултати у васпитно-образовној делатности;

-изузетни резултати на унапређењу здравствене заштите;

-изузетни резултати у области заштите животне средине;

- унапређење и развој социјалне и дечје заштите;

- унапређење и развој цивилног сектора и друштвеног активизма;

- освојене награде на такмичењима у земљи и иностранству.

 -изузетна достигнућа у области научног и уметничког стваралаштва;

 -изузетни резултати у остваривању васпитног и образовног рада (увођење и примена иновација у наставном процесу; активности у стручним удружењима у другим институцијама и органима од значаја за васпитно- образовни рад и друге активности на плану остваривања циљева васпитања и образовања);

 - изузетан допринос развоју општине, односно унапређивању и развоју локалне самоуправе и локалних заједница;

 - допринос у унапређењу и развој цивилног сектора и друштвеног активизма;

 -освојене награде и признања на такмичењима у земљи и иностранству.

1. У области одбране и заштите и безбедности грађана за појединачна и колективна јавна признања:

- изузетно организовање и извршавање задатака на плану одбране и заштите и безбедности грађана;

- изузетни резултати на плану ванредног извршавања задатака од интереса за одбрану и заштиту и безбедност грађана;

-изузетно залагање и допринос у случају елементарних непогода и других масовних несрећа и ванредних ситуација;

- учешће и допринос у случају елементарних непогода и других масовних несрећа;

 - освојене награде и признања од стране колектива или републичких органа.

Услови из става 1. овог члана морају бити поткрепљени конкретним резултатима.

**ДОНОШЕЊЕ ОДЛУКЕ О ДОДЕЛИ ЈАВНИХ ПРИЗНАЊА**

**Члан 12.**

 Комисија расписује Јавни позив за подношење предлога за доделу јавних признања.

 Јавни позив из става 1. овог члана оглашава се у медијима, на интернет страници Општине Житиште.

 Начин и време достављања предлога дефинише се Јавним позивом.

**Члан 13.**

 Предлог за доделу јавних признања може поднети свако физичко и правно лице. Предлог мора садржати личне податке кандидата за доделу јавних признања, његову биографију, постигнуте резултате и образложење у складу са условима утврђеним овом одлуком.

 Физичка и правна лица из става 1. овог члана не могу сама за себе подносити предлоге за доделу јавних признања.

**Члан 14.**

 Комисија утврђује предлог листе кандидата за доделу јавних признања, у складу са условима утврђеним овом одлуком, те доноси Одлуку о додели признања „Повеља Скупштине Општине Житиште“ и „Захвалница Скупштине Општине Житиште“.

 О предлогу листе из става 1. овог члана Комисија одлучује већином гласова од укупног броја чланова Комисије.

**Члан 15.**

 За Дан Општине јавна признања се могу додељивати и постхумно.

 **УРУЧЕЊЕ ЈАВНИХ ПРИЗНАЊА**

**Члан 16.**

 Уручење јавних признања „Почасни грађанин Општине Житише“, „Повеља Скупштине Општине Житиште“ и „Захвалница Скупштине Општине Житиште“ врши се на свечаности поводом обележавања Дана Општине Житиште.

 Јавна признања уручује Председник Општине или лице које овласти Председник Општине.

**ПРЕЛАЗНЕ И ЗАВРШНЕ ОДРЕДБЕ**

 **Члан 17.**

 Ову Одлуку објавити у Службеном листу Општине Житиште. Одлука ступа на снагу наредног дана од дана објављивања у „Службеном листу Општине Житиште“.

Република Србија

Аутономна Покрајина Војводина

Општина Житиште

**Скупштина Општине Житиште**

Број: I-020-38/2021

Дана: 15. новембра 2021. Председница СО Житиште

Житиште Ивана Петрић с.р.